Nøgleord

Sammendrag



Nøgleord

1. Den Europæiske Union – institutionel ligevægt – følger – overholdelse af kompetencefordelingen

(Art. 13, stk. 2, TEU)

2. Kommissionen – beføjelser – lovgivningsmæssige initiativret – beføjelse til at trække et endnu ikke vedtaget forslag tilbage – betingelser – tilbagetrækning af et forslag, der er forvansket på en måde, der er til hinder for opnåelse af dets mål – tilsidesættelse af princippet om loyalt samarbejde – foreligger ikke

(Art. 13, stk. 2, TEU og art. 17, stk. 2, TEU; art. 289 TEUF og 293 TEUF; Rådets forretningsorden, art. 3, stk. 2, og art. 11, stk. 1)

3. Annullationssøgsmål – akter, der kan være genstand for søgsmål – begreb – Kommissionens beslutning om at trække et lovgivningsforslag tilbage – omfattet

(Art. 14, stk. 1, TEU og art. 16, stk. 1, TEU; art. 263 TEUF og 296 TEUF)

4. Institutionernes retsakter – begrundelse – forpligtelse – rækkevidde – bedømmelse af, om begrundelsespligten er opfyldt på grundlag af sagens omstændigheder

(Art. 296, stk. 2, TEUF)

5. EU-lovgivningen – principper – princippet om demokrati – Kommissionens tilbagetrækning af et endnu ikke vedtaget forslag – ingen tilsidesættelse

(Art. 10, stk. 1 og 2, TEU og art. 17, stk. 2, TEU; art. 289 TEUF og 293 TEUF)

Sammendrag

1. I henhold til artikel 13, stk. 2, TEU handler hver EU-institution inden for rammerne af de beføjelser, der er tildelt den ved traktaterne, og i overensstemmelse med de procedurer, betingelser og mål, der er fastsat i disse. Denne bestemmelse er udtryk for princippet om den institutionelle ligevægt, der er karakteristisk for Unionens institutionelle opbygning, hvilket forudsætter, at hver enkelt af institutionerne udøver sine beføjelser under hensyntagen til de øvrige institutioners beføjelser.

(jf. præmis 64)

2. Hvad angår Kommissionens lovgivningsmæssige initiativret inden for rammerne af den almindelige lovgivningsprocedure fremgår det af artikel 17, stk. 2, TEU, sammenholdt med artikel 289 TEUF og 293 TEUF, at ligesom det i princippet tilkommer Kommissionen at afgøre, om der skal fremlægges et forslag og i givet fald at fastlægge dets genstand, formål og indhold, er Kommissionen, så længe Rådet ikke har truffet afgørelse, berettiget til at ændre sit forslag eller om nødvendigt trække det tilbage. Denne tilbagetrækningsbeføjelse kan imidlertid ikke give Kommissionen nogen vetoret i lovgivningsprocessen, hvilket ville være i strid med princippet om kompetencetildeling og princippet om institutionel ligevægt. Såfremt Kommissionen efter at have fremlagt er forslag inden for rammerne af den almindelige lovgivningsprocedure, beslutter at trække forslaget tilbage, skal den underrette Parlamentet og Rådet om begrundelsen herfor, hvilken begrundelse i tilfælde af indsigelser skal understøttes af overbevisende omstændigheder.

Når en ændring, som Parlamentet og Rådet har til hensigt at foretage, forvansker forslaget til en lovgivningsmæssig retsakt på en måde, som er til hinder for opnåelse af de med forslaget efterstræbte formål, og som dermed frarøver forslaget dets berettigelse, har Kommissionen ret til at trække det tilbage. Kommissionen kan imidlertid alene trække forslaget tilbage, efter at den i ånden af det loyale samarbejde, som i henhold til artikel 13, stk. 2, TEU gælder for forholdet mellem Unionens institutioner inden for rammerne af den almindelige lovgivningsprocedure, har taget behørigt hensyn til de af Parlamentets og Rådets bekymringer, som ligger til grund for deres ønske om at ændre dette forslag.

(jf. præmis 74-76, 83 og 106)

3. En afgørelse, hvorved Kommissionen trækker et lovgivningsforslag tilbage, kan udgøre en retsakt, der kan gøres til genstand for et annullationssøgsmål, eftersom en sådan afgørelse – idet den afslutter den lovgivningsprocedure, som er indledt med fremlæggelsen af forslaget – kan forhindrer Parlamentet og Rådet i at udøve deres lovgivningsfunktion i henhold til artikel 14, stk. 1, TEU og artikel 16, stk. 1, TEU, således som de måtte have ønsket. Den domstolsprøvelse, som Domstolen skal kunne udøve, når der er anlagt et annullationssøgsmål, begrunder desuden, at en afgørelse vedtages under overholdelse af begrundelsespligten.

(jf. præmis 77 og 78)

4. Jf. afgørelsens tekst.

(jf. præmis 79)

5. Den omstændighed, at Kommissionen trækker et lovgivningsforslag, som er fremsat inden for rammerne af den almindelige lovgivningsprocedure, tilbage, kan ikke anses for en tilsidesættelse af princippet om demokrati som omhandlet i artikel 10, stk. 1 og 2, TEU. Det fremgår nemlig af artikel 17, stk. 2, TEU, sammenholdt med artikel 289 TEUF og 293 TEUF, at Kommissionen ikke alene er beføjet til at fremsætte et lovgivningsforslag, men også – forudsat at Rådet ikke har truffet nogen afgørelse – til at ændre det eller om nødvendigt trække det tilbage. Eftersom Kommissionens tilbagetrækningsbeføjelse er uløseligt forbundet med dennes initiativret, og fremgår af de ovenfornævnte bestemmelser i TEU-traktaten, foreligger der ikke en tilsidesættelse af dette princip.

(jf. præmis 96)